
Na temelju članka 32. i članka 33. Statuta Hrvatskog zavoda za norme, Stručno vijeće Hrvatskog zavoda za norme, na sjednici održanoj 14. listopada 2026. godine, donijelo je


POSLOVNIK

o radu Stručnog vijeća Hrvatskog zavoda za norme




I. OPĆE ODREDBE

Članak 1.

Ovim Poslovnikom uređuje se način rada i odlučivanja Stručnog vijeća Hrvatskog zavoda za norme (u daljnjem tekstu: Stručno vijeće), a osobito:
- prava i obveze predsjednika
- prava i obveze članova
- sazivanje i vođenje sjednica
- tijek sjednice, raspravljanje i donošenje odluka te zaključaka
- vođenje zapisnika
- i javnost rada.

Ovim Poslovnikom uređuje se i provođenje izbora za predsjednika Stručnoga vijeća i za člana Upravnoga vijeća Hrvatskoga zavoda za norme (u daljnjem tekstu: Upravno vijeće).

Članak 2.

Odredbe ovog Poslovnika obvezuju sve članove Stručnoga vijeća i druge osobe koje sudjeluju u radu ili su nazočne na sjednicama Stručnog vijeća.


II. SASTAV I POSLOVI STRUČNOGA VIJEĆA

Članak 3.

Stručno vijeće čine svi članovi Hrvatskog zavoda za norme (u daljnjem tekstu: HZN).

Članak 4.

Stručno vijeće obavlja ove poslove:
· donosi Poslovnik o radu Stručnoga vijeća
· razmatra pitanja u vezi s članstvom i daje prijedloge
· razmatra prijedlog godišnjega programa rada HZN-a i predlaže njegovo donošenje
· razmatra godišnje izvješće o radu HZN-a i daje prijedloge za poboljšanje rada
· predlaže Vladi Republike Hrvatske kandidata za člana Upravnoga vijeća iz svojih redova
· razmatra i druga pitanja od interesa za hrvatsku normizaciju i daje prijedloge.



III. PRAVA I OBVEZE PREDSJEDNIKA I ČLANOVA STRUČNOGA VIJEĆA

Članak 5.

Prava i obveze predsjednika Stručnoga vijeća:
· saziva sjednicu
· vodi sjednicu
· predlaže dnevni red te skrbi o odvijanju sjednice prema prihvaćenom dnevnome redu
· održava red na sjednici i daje riječ nazočnima
· predlaže izborna i verifikacijska povjerenstva, zapisničara i ovjerovitelje zapisnika
· utvrđuje i objavljuje rezultate rasprave po pojedinim točkama dnevnoga reda te definira odluke i zaključke donesene na sjednici
· objavljuje rezultate izbora
· potpisuje zapisnik
· skrbi o provođenju odluka Stručnoga vijeća.

Prava i obveze članova Stručnoga vijeća:
· pravo kandidiranja za predsjednika Stručnoga vijeća
· pravo kandidiranja za člana Upravnoga vijeća
· prisustvovanje sjednicama
· predlaganje točaka dnevnog reda
· sudjelovanje u raspravi
· poštivanje dnevnoga reda
· pravo glasanja.


IV. SAZIVANJE I VOĐENJE SJEDNICA

Članak 6.

Stručno vijeće radi i odlučuje na sjednicama.

Sjednice Stručnog vijeća saziva i njima predsjeda predsjednik Stručnog vijeća, a u slučaju njegove spriječenosti, ovlaštenik predsjednika iz redova članova HZN-a.

Ako predsjednik nije u mogućnosti imenovati ovlaštenika, sjednicu saziva Upravno vijeće, a vodi je predsjednik ili zamjenik predsjednika Upravnoga vijeća.

Članak 7.

Sjednice mogu biti:
· redovite (održavaju se prema planu rada)
· izvanredne (sazivaju se po potrebi).

Izborna sjednica može biti redovita ili izvanredna. 

Sjednice se mogu održavati uživo, elektroničkim putem (virtualno) ili hibridno.

Članak 8.

Redovita sjednica Stručnoga vijeća održava se najmanje jednom godišnje. 
Izvanredna sjednica Stručnoga vijeća saziva se u roku od 30 dana od dana zaprimanja pisanoga zahtjeva: 
· četiri člana Upravnoga vijeća ili
· jedne petine članova Stručnoga vijeća. 

Ako Predsjednik ne sazove sjednicu u roku od 30 dana od zaprimanja pisanoga zahtjeva iz stavka 2. ovoga članka, sjednicu saziva Upravno vijeće.

Članak 9.

U radu Stručnoga vijeća sudjeluju, ako su pozvani, bez prava odlučivanja, ravnatelj i stručni radnici HZN-a te članovi Upravnoga vijeća.

Članak 10.

Poziv za sjednicu s prijedlogom dnevnog reda i popratnim materijalima dostavlja se članovima elektroničkom poštom najkasnije četiri (4) tjedna prije održavanja sjednice. 

U iznimnim i hitnim slučajevima, ovaj rok može biti kraći, ali ne kraći od dva (2) tjedna.


V. RAD STRUČNOG VIJEĆA

Članak 11.

Sjednica se može održati i Stručno vijeće može pravovaljano odlučivati ako je nazočna najmanje jedna desetina ukupnog broja članova (kvorum).

U broj nazočnih članova ubrajaju se i članovi koji sjednici prisustvuju virtualnim putem. 

Članak 12.

Predsjednik predlaže zapisničara.

Za izbornu sjednicu predsjednik predlaže verifikacijsko i izborno povjerenstvo te ovjerovitelje zapisnika.

Na početku sjednice utvrđuje se kvorum.

Predsjednik predlaže dnevni red.

Svaki član ima pravo predložiti izmjenu ili dopunu dnevnog reda, o čemu se odlučuje glasanjem prije prelaska na prvu točku.

Nakon usvajanja dnevnog reda, prelazi se na verifikaciju zapisnika s prethodne sjednice.

Članak 13.

O svakoj točki dnevnog reda otvara se rasprava. 

Predsjednik daje riječ prisutnima prema redoslijedu prijave. 

Rasprava traje dok svi prijavljeni ne iznesu svoja stajališta.

S ciljem efikasnosti rada predsjednik može ograničiti vrijeme izlaganja pojedinog sudionika.

Članak 14.

Stručno vijeće donosi odluke, zaključke i stručna mišljenja natpolovičnom većinom glasova nazočnih članova.


Glasanje je u pravilu javno osim ako Stručno vijeće većinom glasova ne odluči da se o pojedinom pitanju glasa tajno.


VI. ZAPISNIK

Članak 15.

O radu sjednice vodi se zapisnik. 

Zapisnik sadrži:
· redni broj sjednice
· datum, mjesto i vrijeme održavanja sjednice,
· usvojeni dnevni red,
· popis nazočnih članova i drugih pozvanih osoba na sjednici
· zaključak o verifikaciji zapisnika s prethodne sjednice
· sažetak rasprave po točkama dnevnog reda,
· usvojene akte, odluke, zaključke, mišljenja itd.
· rezultate glasanja i izbora.

Zapisnik potpisuju zapisničar i predsjednik Stručnog vijeća.

Zapisnik izborne sjednice svojim potpisom ovjeravaju dva ovjerovitelja.

Zapisnik se usvaja na idućoj sjednici Stručnog vijeća.


VII. IZBORI

Članak 16. 

Izbori se provode na redovnim sjednicama, a iznimno na izvanrednim sjednicama Stručnoga vijeća.

Izbori se provode za:
· predsjednika Stručnog vijeća
· predstavnika Stručnoga vijeća u Upravnome vijeću.

Članak 17. 

Predsjednik Stručnoga vijeća HZN-a objavljuje poziv na dostavu kandidatura.

Rok za dostavu kandidatura je 15 dana od objave poziva. 

Poziv na dostavu kandidatura dostavlja se svim članovima Stručnog vijeća putem e-pošte i objavljuje se na mrežnim stranicama HZN-a.

Članak 18. 

Kandidatura se dostavlja u pisanom obliku, zajedno sa:
· životopisom kandidata i
· pisanom izjavom o prihvaćanju kandidature.



Članak 19.

Verifikacijsko povjerenstvo čine tri (3) člana.

Verifikacijsko povjerenstvo izborne sjednice:
· utvrđuje broj nazočnih članova Stručnog vijeća i postojanje kvoruma
· utvrđuje pravovaljanost sjednice
· utvrđuje valjanost kandidatura
· zaprima izvješće Izbornog povjerenstva o rezultatima izbora i potvrđuje izborne rezultate.

O potvrđenim izbornim rezultatima Verifikacijsko povjerenstvo izvješćuje predsjednika Stručnog vijeća koji objavljuje rezultate izbora.

Članak 20. 

Izborno povjerenstvo čine tri (3) člana.

Izborno povjerenstvo 
· dijeli i prikuplja glasačke listiće
· prebrojava glasove
· utvrđuje rezultate izbora
· podnosi izvješće verifikacijskom povjerenstvu o rezultatima izbora.

Članak 21.

Za predsjednika Stručnoga vijeća izabran je kandidat koji je dobio najveći broj glasova.

Predsjednik Stručnoga vijeća bira se na mandat od četiri godine.

Mandat novoizabranog predsjednika počinje teći sljedećeg dana od dana izbora.

Za predstavnika Stručnoga vijeća u Upravnome vijeću izabran je kandidat koji je dobio najveći broj glasova.

Izabranom predstavniku mandat počinje teći imenovanjem Vlade Republike Hrvatske.

Članak 22. 

Na izbornoj sjednici imenuju se dva ovjerovitelja zapisnika.

Ovjerovitelji su dužni:
· provjeriti točnost zapisnika prije potpisivanja,
· potpisati zapisnik na kraju sjednice.


VIII. JAVNOST RADA

Članak 23.

Rad Stručnog vijeća je javan, a pozivi, odluke i zapisnici objavljuju se na mrežnim stranicama HZN-a.




IX. PRIJELAZNE I ZAVRŠNE ODREDBE

Članak 24.

Izmjene i dopune ovog Poslovnika donose se na isti način i po istom postupku koji je predviđen za njegovo donošenje.

Članak 25.

Ovaj Poslovnik stupa na snagu danom donošenja i objavljuje se na mrežnim stranicama HZN-a.




U Zagrebu, 14. listopada 2026. godine.




Predsjednik Stručnog vijeća HZN-a



Igor Župančić
6

